google/wiki40b huggingface dataset:
Øbø

Øbø er en nedlagt gård på Handnesøya i Nesna kommune.
Tidligere har det vært butikk og kai med dampskipsekspedisjon på stedet. Det gamle hovedhuset står fortsatt. Før fergeforbindelsen til Handnesøya var Øbø kommunikasjonspunkt med lokalbåtanløp.
Butikken var i drift frem til 1967. Da butikklokalet skulle rives i 1980 ble butikkinteriøret demontert og gitt til Nesna Mmuseum. I dag utgjør interiøret en del av den faste utstillingen til Nesna museum.
Gården er i dag en privat bopel.
Actus pontificum Cenomannis

Actus pontificum Cenomannis er en rekke korte biografier på latin fra middelalderen av biskopene i den franske byen Le Mans.
Verket starter med den første biskopen Julian, en av «de syttito disipler». Hovedmengden av teksten ble skrevet på midten av 800-tallet, sannsynligvis av en skriver eller flere ved katedralen i Le Mans, skjønt verket hadde flere betydelige fortsettelser i løpet av høymiddelalderen. Mye av informasjonen som finnes i den eldste kjerneteksten, foruten flere charter og diplomer, er delvis eller fullstendig oppdiktet.
Actus pontificum Cenomannis var sannsynligvis en del av en ambisiøs kampanje for å øke biskopens myndighet og makt over de klostrene som lå i nærheten, spesielt klosteret i Saint-Calais, men dette forsøket rant ut i sanden ved det kongelige rådsmøtet i Verberie i 863. Teksten er uansett av stor betydning for forståelsen av den sene karolinske episkopale ideologi.
FNs menneskerettighetskommisjon

FNs menneskerettighetskommisjon var et organ under FNs økonomiske og sosiale råd som arbeidet med menneskerettigheter, i nært samarbeid med FNs høykommissær for menneskerettigheter. 15. mars 2006 vedtok Generalforsamlingen å erstatte menneskerettighetskommisjonen med et nytt menneskerettighetsråd.
Vibrafon

Vibrafon er et musikkinstrument i slagverkfamilien. Den består av en rekke staver (taster) av metall som varierer i lengde, og som blir slått på av klubber (køller) surret inn med garn med en kule innenfor i ulik hardhetsgrad. Forskjellige kulers hardhet gir ulik karakter i klangen av instrumentet. Hver tast er stemt i en spesiell tone, og de er arrangert etter en kromatisk skala. Plasseringen av tastene er som på et piano.
Under hver tast er det plassert resonansrør som forsterker lyden. Inne i disse rørene er det plassert en liten plate med litt mindre diameter enn røret selv. Denne platen er igjen festet på en stang som gjør at platen kan rotere og dermed veksle mellom å tette igjen røret, eller åpne det. Stangen roteres ved hjelp av en liten elektrisk motor. Dette gir en «vibrerende» effekt (vibrato) som er opphav til navnet på vibrafonen.
Tonene på en vibrafon har en særdeles lang etterklang. På grunn av dette er det festet en dempemekanisme (engelsk: sustain pedal) under vibrafonen, på samme måte som på et piano. Når pedalen er nede, vil tonene klinge, mens når den er oppe vil tonenes etterklang dempes.
Diaeus

Utseende

Middelsstore, brune og hvite smygere. Vingene har noen halvt gjennomsiktige, sølvaktige flekker i midten.

Levevis

Larvene lever på busker og trær i kattostfamilien (Malvaceae).

Utbredelse

Slekten er neotropisk og forekommer i Sør- og Mellom-Amerika.
Hope Hicks

Bakgrunn

Hope Hicks er datter av Paul Burton Hicks III, sjef for et lobbyingselskap i Washington D.C., og hans hustru Caye Ann (Cavender) Hicks. Hun vokste opp i Greenwich i Connecticut. I barne- og ungdomsårene var hun modell og sammen med sin eldre søster medvirket hun blant annet i en Ralph Lauren-kampanje. Hun gikk på i Greenwich High School, med eksamen 2006. Deretter studerte hun engelsk ved Southern Methodist University i Dallas i Texas, med eksamen i 2010.

Karriere

Hope Hicks arbeidet i PR-byrået Zeno Group i New York, og fra 2012 i PR-firmaet Hiltzik Strategies i New York, blant annet for Ivanka Trumps moteselskap og senere for andre selskaper innen Trump-gruppen. I 2014 gikk hun inn i en stilling i Trump Organization, fra januar 2015 som pressesekretær for Donald Trump da han forberedt sitt presidentkandidatur i 2016.
Etter at Trump ble valgt til president, var hun fra januar 2017 ansatt som ansvarlig for «strategisk
kommunikasjon» og ble i september 2017 utnevnt til kommunikasjonssjef i Det hvite hus. Hun trakk seg fra denne stillingen i februar 2018.
Fredløsfamilien

Tradisjonell systematikk

I tidligere systemer ble dette oppfattet som en egen familie (f.eks. Takhtajan og Cronquist), men i noen systemer ble i alle fall de norske slektene inkludert i nøkleblomfamilien slik at de stort sett har vært plassert i denne familien i norske florabøker (f.eks. Lids flora).

Nyere systematikk

I de moderne systemene APG I (1998) og APG II(2003) var dette en egen familie, Myrsinaceae plassert i ordenen Ericales. Imidlertid er familien i de to siste APG-systemene (2009 og 2016) inkludert i en større nøkleblomfamilie (Primulaceae).

Medlemmer

På verdensbasis omfatter familien rundt 1500 arter fordelt på 40-50 planteslekter. De norske planteslektene som har vært inkludert i fredløsfamilien er:  nonsblomstslekten (Anagallis), strandkrypslekten (Glaux), fredløsslekten (Lysimachia) og skogstjerneslekten (Trientalis). Når disse oppfattes som del av nøkleblomfamilien, inkluderes disse gjerne i en underfamilie, Myrsinoideae.
I forbindelse med nyere analyser har også slektsoppfatningene endret seg slik at Artsdatabanken har inkludert alle de norske artene i fredløsslekten slik at de tradisjonsrike slektene over ikke brukes i nåværende (jan. 2017) norsk systematikk.

Bilder

Noen utenlandske representanter
Siste reis (antologi)

Siste reis er en science fiction-antologi utgitt i Bokklubben Nova av Bok og Magasinforlaget i 1983 med forleggeren Terje Wanberg som redaktør. Alle bidragene er originale, norske noveller i genren.
Jorubareligion

Jorubareligion er et sett av myter, magiske ritualer, trosforestillinger og religiøse ytringer som har utspring i jorubafolket i det sørvestre Nigeria og noen av nabolandene.
Jorubareligionen har blitt eksporert til Amerika som følge av slavehandelen, og elementer av den finnes i religiøse tradisjoner i Brasil og Karibia, slik som Candomblé og Santería.
Johnny Boy

Johnny Boy er et svensk musikkalbum av Björn Afzelius, utgitt i 1978.
Hapoel Tel-Aviv

Supportere

Klubbens supporterne "De røde djevlene av Israel" og blir politisk assosiert med den sosialistiske ideologien. Fansen er også kjent for å være svært antirasistisk, samtidig som de er opptatt av å bekjempe politibrutalitet. Kjente bannere er: "100% anti maccabi", "Der hvor politiet er, er det ingen fans"

Stadion

Hapoels stadion er Bloomfield Stadium i Tel Aviv og er bygget på deres gamle bane "Bassa"(myren). Dagens stadion ble bygget i 1962, men måtte oppgraderes i henhold til UEFA-reglementer i 2001. Kapasiteten er på rundt 16 000 delt i 13 forskjellige felter. Den harde kjerne av fans holder seg til felt 5. Stadion deles også med deres bitre fiender Maccabi Tel-Aviv ettersom stadion eies av Tel-Aviv by.
Argentinas herrelandslag i håndball

Resultater i internasjonale turneringer

Argentina begynte å stille landslag på slutten av 1970-tallet. De deltok i sitt første mesterskap, det Panamerikanske mesterskap, i 1979. Mesterskapet har de vunnet fem ganger, som alle har vært blant de sju siste mesterskapene. De siste årene har Argentina vært Sør-Amerikas beste håndballandslag. De har deltatt i VM siden 1997, med 12.-plass som beste i 2011. De deltok i sitt første OL i 2012, som endte med 10.-plass.
Barrett

Bakgrunn

David Gilmour var igjen på plass, denne gangen både som musiker og som produsent. Richard Wright var også med som produsent og musiker. Sammen skulle de få Syd Barrett til å fokusere på musikken, slik at innspillingene ikke skulle bli like kaotiske som under det forrige albumet. 
Selv om innspillingene nå foregikk på en mer strukturert og effektiv måte enn under innspillingene av The Madcap Laughs, var dét i seg selv ikke nok til å dempe noe særlig på Syd Barretts høyst  eksentriske og tidvis bisarre oppførsel. 6. juni 1970 spilte Barrett sin første og siste konsert som soloartist. Med seg på scenen hadde han David Gilmour og Jerry Shirley, men overrasket samtlige som var tilstede, Gilmour og Shirley inkludert, ved å legge fra seg gitaren og gå av scenen etter den fjerde sangen.
Da Barrett ble gitt ut i november 1970, var det med betydelig mindre interesse enn det The Madcap Laughs hadde generert tidligere det året. Albumet kom ikke inn på noen salgslister, så Barrett ga opp musikerkarrieren og reiste hjem til Cambridge. 
Etter innspillingen av dette albumet gjorde Barrett kun få sporadiske forsøk på å gjenoppta karrieren, med en innspilling for BBC Radio 1 i 1971, en kort periode i 1972 da han var involvert i bandet Stars, samt et mislykket forsøk på nye innspillinger i 1974.
Century Park

Century Park er det alment brukte engelske navnet på parken (kinesisk: 世纪公园, pinyin: Shìjì Gōngyuán – «århundreparken») i Shanghai i Folkerepublikken Kina. Den er byens største park, og ligger i Pudong.
Parken har en konsertscene, og besøkende kan leie tandemsykler eller sykkelvogner for å komme seg rundt. Landskapsarkitekturen har elementer fra britisk, japansk og kinesisk havebruk. Den har flere innsjøer og øyer.
Aslaksteinen

Aslaksteinen er navnet på en 200 meter høy klippeformasjon i Fræna kommune i Møre og Romsdal. Den ble brukt som bygdeborg - et forsvarsanlegg  og tilfluktssted fra forhistorisk tid - på grunn av sin vanskelige tilkomst.
For mer enn 2000 år siden ble stedet tatt i bruk som oppholdsplass for en gruppe mennesker. Kanskje rømte de hit for å søke tilflukt. Her var det lett å forsvare seg og gode muligheter for tidlig å oppdage angripere. Sporene de har etterlatt seg viser opphold i lengre perioder og at de har brukt tiden til fredlige sysler som matlaging og husflid.
I 1984 og 1986 ble det gjort arkeologiske undersøkelser to steder på Aslaksteinen. Det ble funnet trekull, brente bein fra sau eller geit og skår fra gryter av kleber. Videre er det funnet skiferbryne, kniv av jern, nålehus av kobberlegering og flere flintstykker som er antatt å ha tjent som ildflint. Alt dette er spor etter daglige sysler. Arkeologene fant også prydgjenstander i form av arm- eller halsring av bronse, datert til vikingtid ca år 900, samt en grønn glassperle.
De fleste gjenstandene er funnet i et 50 cm tykt kulturlag. Bunnen av kulturlaget er datert til år 0. Det arkeologene kaller kulturlag er bålrester og søppel i form av gjenstander og matrester folk har kastet fra seg. Dette laget sier mye om hvor stor aktivitet og langvarig opphold mennesker har hatt på plassen, samt hvilken mat de har spist.
Vann var nødvendig for å oppholde seg lenge på Aslaksteinen, og selv i dag kan vi se spor etter "brønner" i form av vannhull sentralt i området. Arkeologer har bare gravd ut en liten del av boplassen. Likevel fant de spor etter stolper som kan tyde på at det har stått en hytte eller et lite hus her. De fant også en kokegrop, en slags steinovn hvor de først fant varmet opp steinene for så å legge maten oppi, innrullet i blader.
Det er ikke funnet rester etter steinmurer eller annet forsvarsverk omkring kanten av Aslaksteinen. Noe av grunnen kan være at Aslaksteinen fra naturens side er relativt lett å forsvare, også sammenlignet med andre bygdeborger i Norge.
Aslaksteinen er fredet etter lov om kulturminner.

Teorier om navnet

Sagnet forteller at Aslak var en av kongens menn, dømt fredløs etter en forbrytelse slik at hvem som helst kunne drepe ham. Etter å ha blitt jaget fra bygda på grunn av røvertokter holdt han resten av sitt liv til her hvor stien opp kunne stenges med steiner. Sagnet betraktes som usikkert da det innholder mange elementer som er vanlige i vandrehistorier. Det er mulig at det egentlige navnet har vært "Aksla-steinen", en betegnelse som forekommer i mange fjellnavn.
Zixing

Zixing (kinesisk: 资兴; pinyin: Zīxīng) er et byfylke i provinsen Hunan i Folkerepublikken Kina. Det ligger under byprefekturet Chenzhou.
Befolkningen var på 362 169 innbyggere i 1999.
Tromsø fengsel

Tromsø fengsel er et fengsel med både høyt og lavere sikkerhetsnivå som ligger i Tromsø i Troms og er underlagt Kriminalomsorgens region nord. Fengselet har en ordinær kapasitet på 59 plasser fordelt på 39 plasser på avdeling med høyt sikkerhetsnivå og 20 plasser på avdeling med lavt sikkerhetsnivå.
Kjente personer fra Kongsberg

Denne artikkelen er en liste over kjente personer fra Kongsberg.
T2000

Leveranse og bruk

Leveransen av T2000 bestod av seks tovognstog (12 vogner) som ble kjøpt inn i 1994 for å erstatte de gamle teakvognene av HKB 600-serien på Holmenkollbanen. De var de første t-banevognene bygget som kombivogner, det vil si for strømopptak alternativt fra kjøreledning eller strømskinne. 
Togene var teknisk så ustabile at de bare unntaksvis har vært mulig å bruke i regulær trafikk. Bare fire døgn etter at togene ble satt i drift i april 1995, sto samtlige togsett på verksted. Den første tiden etter at togene ble satt i drift, stoppet togene stadig på grunn av innkjøringsproblemer. I mars 1997 ble samtlige tog tatt ut av trafikk for teknisk kontroll. Årsaken var en ulykke der en ti år gammel gutt ble slept etter toget med hånden fastklemt i døren. 
T2000 var den første togtypen på T-banen der passasjerene kunne spasere mellom vognene. T2000 var utstyrt med pantografer, men togene ble ikke brukt på Kolsåsbanen da de ikke kan kjøres i trevognstog. Derfor ble togene normalt kun brukt på linje 1. Togene ble levert av ADtranz Strømmen (tidligere Strømmens Værksted/ABB Strømmen).

Utfasing

I motsetning til de eldre vognene på T-banen i Oslo, var opprinnelig ikke T2000 planlagt byttet ut med MX3000. Grunnen til dette var at MX3000 ikke kunne trafikkere Holmenkollbanen mens denne hadde kontaktledning (luftledning). Man gjorde også et overslag som viste at det ville koste inntil 12 millioner å oppgradere de 6 togsettene for ytterligere 10-15 års drift, sannsynligvis mye mer. Imidlertid ble det i 2008 bestemt å oppgradere også denne banen til T-bane-standard, og medfølgende strømskinne. Dermed trafikkerer MX3000 også denne banen etter ombyggingen i 2010.
Den 1. mai 2009 ble T2000-vognene tatt ut av trafikk. Vognene ble hensatt på ubestemt tid og kom aldri i trafikk igjen ettersom Holmenkollbanen nå trafikkeres med MX3000-vognene. Det ble ansett å være for dyrt å holde 6 togsett operative med opplæring for førere, verkstedspersonell m.fl., delelager med deler som verkstedet selv må lage fordi togtypen ikke lenger produseres. 
T-banen i Oslo har økt bestillingen på nye togsett av typen MX3000 og kommer innen 2014 til å ha 345 vogner (115 togsett) med en enhetlig og moderne vognpark av typen MX3000. 
T2000 ble sendt til kondemnering hos Hellik Teigen i Hokksund i 2011 og 2012.

Bevarte enheter

Vognene 2006 og 2007 er bevart av Lokaltrafikkhistorisk forening.

Tvistesak om T2000-vognene

Ruter leier trikker og T-banevogner fra Oslo Vognselskap, og leier disse videre ut til Sporveien Trikken og Sporveien T-banen. For T-banevognene av typen T2000 endte det med en tvistesak mellom Ruter og Oslo Vognselskap. Vogntypen ble tatt ut av trafikk pga. stadige problemer med vognene (samtidig som de ble erstattet med MX3000-vogner), og av den grunn sa Ruter opp leien av vognene med virkning fra og med 1. januar 2010. I 2011 ble leien for T2000 betalt direkte fra Oslo kommune til Oslo Vogsnselskap. Ruter ble trukket 22 millioner kr i tilskuddet fra Oslo kommune, og disse pengene gikk med til å betale vognleien for T2000 i 2011.
Helgåga

Helgåga er en elv i Rana kommune som munner ut i fjordarmen Nordsjona innerst i fjorden Sjona. Navnet har uviss opprinnelse, men mange tolker det som avledet fra hellig.

Geografi

Vassdraget har flere store innsjøer. De største, Helgåvatnet og Gråvatnet er begge typiske fjordsjøer. Høgtuvbreen i nordøst tilfører sedimenter til vassdraget. Dette har ført til biologisk og geologisk interessante fenomener som en dalsandur i dalen oppafor Øvre Helgåvatn og et delta ved utløpet i Helgåvatnet av elven fra Øvre Helgåvatn.

Vern

Vassdraget ble i 1993 vernet mot kraftutbygging gjennom Verneplan IV for vassdrag. Ved vernet ble det lagt vekt på vassdragets egnethet som type- og referansevassdrag og på de store kulturfaglige verdiene, kulturminnene og friluftsliv. I vassdragets område er også Kvannlia-Sølvjodalen Naturreservat vernet. Nedbørfeltet, på 98 km², er svært lite påvirket av menneskelig virksomhet med bare spredt bebyggelse i nedre del, samt ca. 10 fritidshytter ved Litlevatnet, Gråvatnet, Helgåvatnet og Øvre Helgåvatn. I tillegg har Helgelandskraft en hytte til bruk som base ved arbeid med kraftlinjen som går gjennom dalen ved Stortjønna lengst nord i vassdraget, helt ved vannskillet og grensen mot Gjervalvassdraget i Rødøy kommune.

Bosetting og næring

Der elva renner ut i sjøen ligger tre småbruk, øvre og nedre Helgå og Langstrand. På Langstrand ble vann fra elva frem til 1920-tallet brukt i hermetikkproduksjon.
På 1980-tallet forelå det planer for etablering av et landbasert fiskeoppdrettsanlegg ved elva, men disse ble skrinlagt etter krakket i oppdrettsnæringa.

Utbyggingsplaner

I 2007 sendte Helgeland Småkraft AS en søknad til NVE om konsesjon til å bygge et vannkraftverk på 1 MW i Helgåga, med en årlig produksjon av 5,7 GWh. Konsesjonssøknaden har møtt motbør grunnet vassdragets verdi som referansevassdrag, men politisk behandling ga et positivt vedtak fra Miljø-, plan og ressursutvalget (MPR) i Rana kommune den 15. august 2007. Søknaden skal nå behandles av Nordland fylke før NVE fatter endelig vedtak.
Fra før er vassdraget så vidt berørt av vannkraftutbygging gjennom at Sjuniogfemtivatnet er overført til Holmvassdraget for å gi økt vannmengde til Sjona kraftverk.
Mecynorhina (Mecynorhinella) oberthueri

Utseende

En stor (opptil 67 millimeter), kraftig gullbasse. Hannen har et langt, flatt horn i pannen, dette er ikke kløvd i spissen, på hver side av dette en lengdekjøl. Hodet og pronotums grunnfarge er vanligvis hvit, pronotum har fire brede, uregelmessige, svarte lengdestriper. Dekkvingene er brede, fargen nokså variabel men vanligvis en av to hovedtyper: enten brungul med uregelmessig nettaktige, svarte tegninger (var. decorata) eller brungul med svarte flekker på "skuldrene" og en svart kant langs scutellum (var. unicolor). Beina er svarte, framleggene (protibiae) har lange pigger hos hannene, bare noen korte tenner på yttersiden hos hunnene.

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Arten er utbredt i Kenya og Tanzania.
Sertifikat

Sertifikat er et vitnemål, dokument, lisens, som bevitner en tillatelse eller rettighet. Sertifikat kan utstedes av et selskap til et annet selskap som et ledd i en avtale mellom disse selskapene.
EM i turn for kvinner 1989

Det 17. europamesterskapet i turn for kvinner ble arrangert i 1989, i Brussel i Belgia.
Kabellengde

En kabellengde er et gammelt lengdemål til sjøs, og den hadde ulik lengde i forskjellige land. Den norske kabellengden var opprinnelig 120 favner – eller 225,9 meter. I 1907 ble en (norsk) kabellengde omdefinert til en tiendels internasjonal nautisk mil, noe som betyr at i Norge er en kabellengde 185,2 meter.
Trillion

Én trillion er én million million million, altså 1 000 000 000 000 000 000, som også kan skrives som 10¹⁸. Ordet er dannet av det latinske prefikset tri- (tre) og endelse fra million. Prefikset henviser til at tallet tilsvarer 1 000 000³ (én million i tredje potens).
Én trillion er også det samme som tusen billiarder eller én million billioner.
I land som bruker échelle courte, som de fleste engelsk- og arabisktalende land, tilsvarer én trillion 10¹², det vil si et ettall etterfulgt av tolv nuller. Dette tilsvarer én billion for land som bruker échelle longue, som Norge og de fleste andre europeiske land.
Richelieu Drouot (Paris Metro)

Richelieu Drouot er en stasjon på metroen i Paris.
Stasjonen betjener linje 8 og linje 9.
Agno (Luzon)

Agno er en 205 km lang elv nord på den filippinske øya Luzon. Den er Filippinenes femte lengste elv, og den tredje lengste på øya Luzon. Agno har et nedbørsområde på ca. 5952 km².
Den springer ut i provinsen Benguet, ca. 10 km nord for Kabayan. Kildeområdet er innved Mount Data i Cordillera Central i en høyde av 2090 moh. Bare noen få kilometer nordenfor utspringer også elvene Chico og Abra.
Agno flyter først mot sør. Etter 17 km kommer den til Ambuklao-sjøen. I nærheten av Urdaneta i Pangasinan snur den retning sørvest, og etter noen kilometer til snur den helt mot vest. Først fra Aguilar vender den mot nord og etter noen kilometer tømmer den seg i Lingayenbukten, nær byen Lingayen.
Agno er oppdemmet ved San Manuel og San Nicolas av San Roque-demningen.
Dens viktigste sideelv er Tarlac, som har sine kilder ved vulkanen Pinatubo i Zambalesfjellene.
Juan Bautista de Morales

Juan Bautista de Morales (født ca. 1597 i Écija i Andalucía i Spania, død 17. september 1664 i Funing i Kina) var en kinamisjonær tilhørende dominikanerordenen som spilte en viktig rolle under ritestriden i Kina.

Liv og virke

Morales trådte inn i dominikanerordenen i meget ung alder og ble sendt til Filippinene. Derfra ble han i 1633 sendt med en gruppe andre dominikanerprester til ordenens misjonsprosjekt i Kina, i provinsen Fujian. Her tok han aktivt del i kontroversen mellom jesuittene på den ene side og dominikanerne og fransiskanerne på den annen om kinesiske katolikkers adgang til å delta i kinesiske tradisjonelle riter.
Dominikanerne og fransiskanerne mente at jesuittene hadde gått alt for langt og ved sin tilpasningsvilje satt troens renhet i fare. I 1643 sendte de Morales til Roma, og han bevirket til at pave Innocent X fordømte jesuittenes metoder den 12. september 1645. Jesuittene appellerte senere til Roma om å få saken revurdert, og lyktes i å få pave Alexander VII til å gi et dekret som opphevet det førstnevnte.
I 1661 tok Morales på nytt opp saken med Pavestolen, og det førte til at pave Klemens IX kom med et nytt dekret som avviste jesuittenes standpunkt. Da hadde Morales vært død i fem år.
The Procussions

Karriere

Undergrunnsgruppen startet opp i 1998 med fem medlemmer, og hold det gående til 2008 hvor de tok en pause fram til 2012, hvor de holdt de på med soloprosjekter og annet. I 2012 gjenoppstod gruppen, denne gangen med medlemmene Mr. J. Medeiros og Stro Elliot og ga ut albumet Procussions, som var publikumsfinansiert.

Opptredener

The Procussions hadde sin første opptreden i Norge i Trondheim under studentfestivalen UKA-13, der de holdt gratiskonserter i Klubben på Studentersamfundet tre dager på rad. Her leverte bandet, sammen med DJ Manwell, tre solide show.
Skaut

Et skaut er et hodetørkle eller sjal som dekker mesteparten eller hele håret og hodet hos en kvinne. Skaut kan ha ulik utforming og knyttes eller draperes på forskjellig vis.

Bruk

Skaut kan bli brukt av en mengde forskjellige grunner. Plagget kan bæres for å beskytte håret eller frisyren under arbeid eller i dårlig vær, for å pynte seg, følge en klesmote eller stil, for å markere en sosial rolle eller overholde religiøse lover. I Norge har det vært vanlig å bruke skaut blant konservative kristne til daglig særlig i de tre nordligste fylkene helt opp til nyere tid. Fortsatt kan man se eldre kvinner bruke skaut under kirkelige handlinger over hele landet (se også hijab). Reglene om å dekke til håret under gudstjeneste og forbudet mot å la kvinner klippe håret er forankret i Paulus første brev til korinterne kap.11 i Det nye testamentet.
Gifte ortodokse jødiske kvinner dekker til håret sitt i offentlighet og bruker derfor ofte skaut. Det samme gjelder kvinner i mange kristne grupperinger i Midtøsten og Øst-Afrika.
Hijab er et eksempel på skaut benyttet av muslimske kvinner.
I katolske kirker er det ikke helt uvanlig å se kvinner dekke til hodet, selv om skikken har avtatt kraftig etter 2. vatikankonsil. Mange bruker bare en vanlig lue eller liknende hverdagslig hodeplagg, men en ser også enkelte kvinner bruke den tradisjonelle mantilla eller et løst sjal, da spesielt katolske kvinner med bakgrunn fra Midtøsten og Det indiske subkontinent.
Holmenkollen Tennisklubb

Holmenkollen Tennisklubb er en norsk tennisklubb som holder til i bydel Vestre Aker i Oslo. Klubben ble stiftet 1936. Klubben har elleve tennisbaner, én minitennisbane og to ballvegger. I innendørssesongen er det fire baner i to boblehaller med to baner i hver.